
L E G E

pentru modificarea şi completarea Legii nr.1320-XV 

din 26 iulie 2002 cu privire la instituţia publică naţională 

a audiovizualului Compania "Teleradio-Moldova"


Parlamentul adoptă prezenta lege organică. 

Articol unic. – Legea nr.1320-XV din 26 iulie 2002 cu privire la instituţia publică naţională a audiovizualului Compania "Teleradio-Moldova" (Monitorul Oficial al Republicii Moldova, 2002, nr.117-119, art.972) se modifică şi se completează după cum urmează: 

1. În tot cuprinsul legii, sintagma "directorul general" se substituie prin cuvîntul "preşedintele".

2. Articolul 4 alineatul (2), litera c) va avea următorul cuprins:

"c) să difuzeze operativ comunicările privind calamităţile de orice natură sau periclitarea securităţii naţionale;"

3. Articolul 6: 

alineatul (1) se exclude; 

alineatele (2)-(5) devin alineatele (1)-(4).

4. Articolul 13:

alineatul (2) va avea următorul cuprins: 

"(2) Consiliul de observatori este constituit din 15 membri din rîndul personalităţilor notorii din domeniul culturii, ştiinţei, învăţămîntului, mijloacelor de informare în masă şi din rîndul altor reprezentanţi ai societăţii civile, numiţi pe un termen de 5 ani de:

a) Parlament – 2 membri (1 din partea opoziţiei), la propunerea fracţiunilor parlamentare sau a unui grup din cel puţin 5 deputaţi;

b) Preşedintele Republicii Moldova – 2 membri; 

c) Guvern – 2 membri;

d) Consiliul Superior al Magistraturii – 1 membru;

e) colectivul de creaţie al companiei – 1 membru;

f) asociaţiile culturale ale minorităţilor naţionale din Republica Moldova –   2 membri, desemnaţi prin decizia comună a reprezentanţilor acestora;

g) Confederaţia Sindicatelor din Republica Moldova – 1 membru, desemnat la şedinţa comitetului executiv al acesteia;

h) Confederaţia Sindicatelor Libere din Republica Moldova "Solidaritate" –    1 membru, desemnat la şedinţa comitetului executiv al acesteia;

i) uniunile de creaţie din Republica Moldova (Uniunea Scriitorilor, Uniunea Artiştilor Plastici, Uniunea Cineaştilor, Uniunea Compozitorilor, Uniunea Teatrală) – 1 membru, desemnat la şedinţa comună a consiliilor acestora, convocate de preşedintele Uniunii Scriitorilor;

j) organizaţiile mass-media din Republica Moldova (Uniunea Jurnaliştilor, Asociaţia Presei Independente, Asociaţia Presei Electronice "APEL", Comitetul pentru Libertatea Presei, Centrul Independent de Jurnalism, Asociaţia Mass-Media) – 1 membru, desemnat prin decizia comună a reprezentanţilor acestora, convocaţi în şedinţă de preşedintele Uniunii Jurnaliştilor;

k) Organizaţia Republicană a Veteranilor – 1 membru, desemnat la şedinţa consiliului acesteia."

după alineatul (3) se introduce un nou alineat (4), avînd următorul cuprins: 

"(4) Consiliul de observatori deliberează în prezenţa a cel puţin 2/3 din membrii săi. Hotărîrile se adoptă cu majoritatea de voturi ale membrilor prezenţi la şedinţă."

alineatele (4)-(8) devin alineatele (5)-(9);

la alineatul (5), după cuvintele "salarizat de companie" se introduce textul "şi a membrului Consiliului – angajat al companiei", iar textul "precum şi funcţionarii companiei," se exclude;

alineatele (6) şi (7) vor avea următorul cuprins:

"(6) Membrul Consiliului de observatori poate fi revocat de către autoritatea publică sau organizaţia care l-a numit:

a) dacă a fost condamnat prin sentinţă judecătorească definitivă pentru comiterea de infracţiune;

b) în caz de demisie;

c) în caz de pierdere a cetăţeniei Republicii Moldova;

d) în caz de incompatibilitate cu calitatea de membru al Consiliului de observatori prevăzută la alin.(5).

(7) Consiliul de observatori îşi desfăşoară activitatea în baza propriului regulament, aprobat cu majoritatea de voturi ale membrilor numiţi."

5. Articolul 14, litera a) va avea următorul cuprins:

"a) numeşte în funcţie preşedintele companiei;"

6. Articolul 18:

alineatul (3), prima propoziţie se substituie prin textul: "Preşedintele companiei se numeşte în funcţie de către Consiliul de observatori pe un termen de 5 ani. La expirarea termenului, el poate candida la un nou mandat de 5 ani."

alineatul (4), prima propoziţie se substituie prin textul: "Preşedintele companiei poate fi eliberat din funcţie înainte de termen de către Consiliul de observatori cu votul a cel puţin 11 membri."

alineatul (5), primele două propoziţii se substituie prin textul: "Vicepreşedinţii companiei (directorul general al Televiziunii şi directorul general al Radiodifuziunii) se numesc în funcţie de către Consiliul de observatori, la propunerea preşedintelui companiei".

7. Articolul 21: 

genericul alineatului (1) se exclude;

literele a), b), c) şi alineatul (2) devin alineatele (1)-(4);

alineatele (1) şi (2) vor avea următorul cuprins:

"(1) În termen de 2 luni de la intrarea în vigoare a Legii nr.107-XV din      13 martie 2003, autorităţile publice sau organizaţiile prevăzute la art.13 alin.(2) vor desemna membrii Consiliului de observatori al instituţiei publice naţionale a audiovizualului Compania "Teleradio-Moldova". Membrii Consiliului de observatori vor fi convocaţi în şedinţă de constituire de către Preşedintele Parlamentului.

(2) În termen de o lună de la constituire, Consiliul de observatori va aproba regulamentul său şi va numi în funcţie preşedintele companiei."

PREŞEDINTELE  PARLAMENTULUI

EUGENIA  OSTAPCIUC

Chişinău, 13 martie 2003.

Nr.107-XV.
